मैं अत्‍यंत कड़े शब्‍दों में Nusrat Mehdi को लेकर भोपाल के शायर मंज़र भोपाली द्वारा कही गई बात तथा अभद्र भाषा की निंदा करता हूँ। विचारधारा की टकराहट में यदि हम भाषा का संयम नहीं रख पा रहे हैं तो फिर हम साहित्‍यकार कहलाने के योग्‍य नहीं हैं। जब हम विचार शून्‍य स्थिति में आ जाते हैं तभी हम गालियों तथा अभद्र भाषा का प्रयोग करते हैं। हमारी भाषा यह बताती है कि हमारे पास अब तर्क नहीं बचे हैं, हम अपने विचारों के पक्ष में तथा अपने सामने वाले के विचारों के प्रतिपक्ष में कुछ भी कह नहीं पा रहे हैं। चिंता का विषय तब होता है जब समाज को दिशा दिखाने वाला साहित्‍य समाज इस प्रकार की भाषा का प्रयोग करने लगता है। चूँकि विचारधाराओं की टकराहट में भाषा का संयम, समाज साहित्‍यकारों से ही सीखता है इसलिये साहित्‍यकारों के लिये और भी आवश्‍यक होता है कि वे क्रांतिक समय में सचेत रहें। यह सावधानी उस समय और अधिक रखनी होती है जब आप किसी महिला को लेकर कोई टिप्‍पणी कर रहे हों। मंज़र भोपाली ने जो कुछ भी कहा वह घोर निंदनीय है। नुसरत मेहदी को लेकर जिन गंदे शब्‍दों का उपयोग भोपाल के एक सार्वजनिक साहित्यिक (?) मंच पर मंज़र भोपाली ने किया वह अक्षम्‍य है। नुसरत मेहदी हमारे समय की एक महत्‍त्‍वपूर्ण लेखिका हैं। उनकी ग़ज़लों में उनके लेखन में स्‍त्री की स्‍वतंत्रता तथा उसके प्रतिरोध मुखर होकर सामने आते हैं। ''आप शायद भूल बैठे हैं यहां मैं भी तो हूँ'' जैसी ग़ज़लों से पुरुष प्रधान समाज को चुनौती देने का काम उन्‍होंने किया है। एक बात जो मैंने देखी है साहित्‍य की दुनिया में वह यह कि पुरुष लेखक यह मानने को तैयार ही नहीं है कि स्‍त्री भी लिख सकती है। सुभद्र कुमारी चौहान से लेकर परवीन शाकिर तक हमेशा पुरुष लेखक इस बात की चर्चा में लगे रहते हैं कि यह लेखिका किससे लिखवाती है। वह यह मानने को ही तैयार नहीं रहते कि कोई स्‍त्री स्‍वयं भी लिख सकती है। जब कोई सूत्र नहीं मिलता तो चरित्र हनन तो एक सीधा उपाय है ही। मेरा मानना है कि इस मामले के सारे ठोस सबूत उपलब्‍ध हैं, ऐसे में Nusrat Mehdi जी को कानून का सहारा लेना चाहिये और अंत तक इस लड़ाई को लड़ना चाहिये। यही सबसे ठीक उत्‍तर होगा।